ZÁKLADNÁ ŠKOLA NIŽNÉ REPAŠE

**Príloha č. 4 ku Školskému poriadku pre žiakov**

 Riaditeľ školy po prerokovaní a následnom schválení na Pedagogickej porade školy

dňa 7.12.2015 predkladá žiakom a ich zákonným zástupcom dokument:

**SMERNICA O ORGANIZOVANÍ LYŽIARSKEHO VÝCVIKU**

**Čl. 1**

**Organizácia lyžiarskeho výcviku**

S účinnosťou od 20. januára 2009 MŠ SR smernicou č. 2/2009-R zrušilo 46 rezortných

predpisov vrátane smernice MŠ SR č. 8673/1973-II o organizácii lyžiarskeho výcviku žiakov

a učňov a metodických pokynov MŠ SR č. 10733/1973-II na organizáciu lyžiarskeho výcviku

žiakov a učňov.

V základnej škole vychádzame z vyhlášky č. 320/2008 Z. z. o základnej škole a jej novely č.

224/2011 Z. z. § 7 Organizácia výletov, exkurzií a výcvikov:

 Ods. (6) Lyžiarsky výcvik sa koná formou sústredenej 5-dňovej, maximálne 7-dňovej

 výchovno-vzdelávacej činnosti v období mesiacov december až apríl. Organizáciu

 lyžiarskeho výcviku zabezpečuje riaditeľ školy alebo ním poverený pedagogický

 zamestnanec.

 Ods. (7) Výcvik vedie pedagogický zamestnanec, ktorý spĺňa kvalifikačné

 predpoklady na vyučovací predmet telesná výchova, alebo iný pedagogický

 zamestnanec s osvedčením o spôsobilosti viesť lyžiarsky výcvik.

Jedno lyžiarske družstvo tvorí najviac 15 žiakov.

**Čl. 2**

**Účel lyžiarskeho výcviku a jeho formy**

Základná škola môže organizovať s informovaným súhlasom zákonného zástupcu žiaka

lyžiarsky výcvik .

Výcvik je súčasťou vyučovania telesnej výchovy. Plní výchovno-vzdelávacie ciele a je

účinným prostriedkom pri plnení zdravotnej, sociálnej a rekreačnej funkcie výchovy a

vzdelávania.

Školy, ktoré majú vhodné terénne a klimatické podmienky na výcvik, organizujú ho spravidla

dennou dochádzkou v mieste sídla školy alebo v najbližšom okolí školy. Ak v mieste školy

nie sú vhodné podmienky, škola môže organizovať výcvik formou výchovno-vzdelávacieho

zájazdu so sústredenou päťdňovou, maximálne sedemdňovou výchovno-vzdelávacou

činnosťou na zjazdových a bežeckých lyžiarskych tratiach a trasách.

Výcvik, ktorý sa koná formou výchovno-výcvikového zájazdu, sa uskutočňuje spravidla v

období mesiacov december až apríl.

**Čl. 3**

**Organizácia výcviku**

Organizáciu výcviku zabezpečuje riaditeľ školy alebo ním poverený pedagogický

zamestnanec. V základných školách výcvik trvá 5 až 7 dní v rozsahu minimálne 25

vyučovacích hodín. Výcvik v jednom výcvikovom dni trvá spravidla šesť hodín. Tretí deň

výcviku sa odporúča absolvovať prednášky alebo sa venovať aktívnemu odpočinku

(vychádzka, plávanie, kultúrno-poznávacia činnosť a pod.). Do výcviku sa nezapočítava čas

strávený dopravou na miesto jeho konania.

Pre žiakov, ktorí sa výcviku nezúčastnia, zabezpečí riaditeľ školy náhradné vyučovanie.

**Čl. 4**

**Plánovanie a riadenie výcviku**

Riaditeľ školy alebo ním poverený pedagogický zamestnanec pred uskutočnením výcviku

poučí účastníkov o bezpečnosti a ochrane zdravia. O poučení sa vyhotoví písomný záznam.

Záznam o poučení podpíšu všetci poučení účastníci a osoba, ktorá poučenie vykonala

Výcvik vedie pedagogický zamestnanec, ktorý spĺňa kvalifikačné predpoklady na vyučovanie

predmetu telesná výchova alebo iný pedagogický zamestnanec s osvedčením o spôsobilosti

viesť výcvik, ktorý má na tento účel so školou uzatvorený pracovnoprávny vzťah.

Vedúci výcviku postupuje podľa pokynov riaditeľa školy. Na základe pokynov riaditeľa školy

zodpovedá najmä za riadnu prípravu výcviku, bezpečnosť a ochranu zdravia účastníkov

výcviku a priebeh výcviku. Zabezpečuje výchovno-vzdelávací program v súlade s cieľmi

školského vzdelávacieho programu, dbá o dôsledné dodržiavanie denného programu a riadi

prácu inštruktorov.

Vedúci výcviku zároveň vedie výcvik jedného družstva, ak počet účastníkov nepresahuje 40

žiakov. Družstvo lyžiarov tvorí maximálne 15 žiakov. Začiatočníci tvoria samostatné

družstvá.

Každý žiak predloží vedúcemu výcviku potvrdenie lekára všeobecnej ambulantnej

starostlivosti pre deti a dorast o zdravotnej spôsobilosti absolvovať výcvik, písomné

vyhlásenie zákonného zástupcu žiaka .

Výcviku sa môžu zúčastniť aj žiaci so zdravotným oslabením alebo so zdravotným

postihnutím po predložení potvrdenia lekára všeobecnej ambulantnej starostlivosti pre deti a

dorast o zdravotnej spôsobilosti žiaka absolvovať výcvik.

Povinnou súčasťou výstroja všetkých žiakov je ochranná lyžiarska prilba, lyžiarske okuliare,

rukavice a palice.

Starostlivosť o zdravie účastníkov zabezpečuje vedúci výcviku spolu s lekárom alebo

zdravotníckym pracovníkom odborne spôsobilým na výkon zdravotníckeho povolania, ktorý

je počas doby trvania výcviku prítomný na svahu a má na tento účel so školou uzatvorený

pracovnoprávny vzťah.

Terény, na ktorých prebieha výcvik, musia byť vyberané v dostupnej vzdialenosti

od všeobecnej nemocnice, ktorá disponuje pediatrickým pracoviskom schopným poskytnúť

zdravotnú starostlivosť detským pacientom.

**Čl. 5**

**Úhrada nákladov**

Náklady spojené s organizovaním výcviku hradí žiakovi jeho zákonný zástupca.

Škola z vlastných finančných prostriedkov, prostriedkov občianskeho združenia, sponzorov a

z iných zdrojov môže prispieť žiakovi na úhradu cestovných nákladov alebo ďalších nákladov

súvisiacich s realizáciou výcviku.

Účastníci výcviku sú poistení proti úrazom. Za poistenie zodpovedá škola.

Pri poskytovaní náhrad pedagogickým zamestnancom školy, ktorí zabezpečujú výcvik, sa

postupuje podľa osobitného predpisu.

**Čl. 6**

**Účinnosť**

Smernica nadobúda účinnosť 07.12.2015.

 Mgr. Peter Demo

 riaditeľ školy